Eveniment

Plaza Centers, parte a companiei Elbit Imaging, care deţine hotelul Radissson din Capitală, are în plan reluarea proiectului Dâmboviţa Centre Multifunctional Complex ce va fi construit pornind de la Casa Radio, acesta fiind „în faza plan şi de obţinere a autorizaţiilor“ potrivit unui raport de pe bursa de la Londra. Dezvol­tatorul a semnat încă din 2006 un parteneriat cu Ministerul Dezvoltării pentru realizarea unui proiect pe platforma Casei Radio din centrul Capitalei, iar ultima oară când şi-a anunţat intenţia de a relua lucrările a fost în 2012. Zona Eroilor unde se află platforma de nouă hectare de la Casa Radio are acces la reţeaua de metrou şi este la câteva sute de metri distanţă de Gara de Nord şi de Pasajul Basarab, prin care se poate face accesul către zona de nord a oraşului. Investiţia totală în acest proiect este estimată la circa 1,5 miliarde de euro. În proiectul de la Casa Radio Plaza Centers deţine 75% dintr-un joint venture cu statul român, aceasta fiind cea mai mare dezvoltare imobiliară din zona centrală a Bucureştiului. Întreg proiectul ar urma să aibă o suprafaţă de 467.000 mp din care un centru comercial de 90.000 mp, centre de relaxare, birouri, hotel şi săli de conferinţe. Potrivit raportului, compania a obţinut un PUD - Plan Urbanistic de Detaliu şi PUZ - Plan Urbanistic Zonal pentru proiect.